section_heading: Prvi svjetski rat
paragraph_text: Leopold se vratio u aktivnu vojnu službu u travnju 1915. kada dobiva zapovjedništvo nad 9. armijom na Istočnom bojištu zamijenivši na tom mjestu Augusta von Mackensena. Leopold se brzo istaknuo kao zapovjednik jer je zapovijedajući 9. armijom zauzeo Varšavu, te u ofenzivi Gorlice-Tarnow potisnuo ruske snage prema Minsku. Nakon toga u kolovozu 1915. Leopold postaje zapovjednikom Grupe armija princ Leopold koja je držala položaje na središnjem dijelu Istočnog bojišta. Za zapovijedanje u borbama na Istočnom bojištu Leopold je 9. kolovoza 1915. odlikovan ordenom Pour le Mérite. Zapovijedavši grupom armija nazvanom njegovim imenom Leopold je u ljeto 1916. sudjelovao u zaustavljanju Brusilovljeve ofenzive, te je u kolovozu 1916. uspio zaustaviti ruske snage kod Baranoviča.